Poliisiampumisista epäiltyjä veljeksiä voi uhata jopa viidentoista vuoden tuomio, jos heidät tuomitaan useista murhan yrityksistä

Professori Tolvanen: ”Jokainen henkilö, jota kohti on ammuttu, on yksi murhan yritys.”

Porvoon poliisiampumiset ja sitä seurannut pakomatka ammuskeluineen ovat rikostapaus, jollaisesta ei ole Suomessa oikeuskäytäntöä.

Poliisi epäilee vuonna 1989 ja vuonna 1994 syntyneitä veljeksiä useista murhan yrityksistä. Epäillyt ampuivat ensin poliisia kohti Porvoossa ja myöhemmin uudestaan Kolmostiellä pakomatkan aikana. Toinen miehistä on Ruotsin ja toinen Suomen sekä Ruotsin kansalainen.